SKRIFTLIG FORESPØRGSEL E-0286/02

af Armando Cossutta (GUE/NGL) til Kommissionen

(8. februar 2002)

Om: Gætteri i Kommissionen

I forbindelse med udvælgelsesprøver til ledende stillinger i Kommissionen (afdelingschefer, direktører og generaldirektører) udtaler fagforeningen R & D i en løbeseddel, at den har sikre oplysninger om, hvordan man kan finde frem til den ansøger, som består prøven, og de udleverer navnet efter anmodning.

Hvordan er det muligt, at fagforeningen R & D hver eneste gang har gættet, hvem af ansøgerne der har fået den stilling, det drejer sig om?

Svar afgivet på Kommissionens vegne af Neil Kinnock

(25. marts 2002)

Principperne for de nye procedurer for besættelse af ledende stillinger i Kommissionen(1) findes i meddelelsen om vurdering, udvælgelse og udnævnelse af ledende personale i Kommissionen, som blev vedtaget og offentliggjort den 23. december 2000(2). Kommissionen følger disse regler og procedurer for at sikre, at de personer, der udnævnes til ledende stillinger, er højt kvalificerede og fortjenstfulde og har opvist gode resultater i ledeleseshenseende. Desuden er der på linje med meddelelsens tekst foretaget ændringer, således at disse procedurer kan anvendes i fuld åbenhed (dvs. klarere og mere detaljerede stillingsopslag og bistand fra eksterne konsulenter).

Alle udnævnelsesprocedurer for mellemledere følges nu af referenter, som er højtstående embedsmænd, der er uafhængige af det udnævnende generaldirektorat. Disse referenter er inddraget i hele udnævnelsesproceduren og alle i interviews med kandidaterne på shortlisten sammen med den relevante generaldirektør (eller i forbindelse med udnævnelse af generaldirektører), det relevante kommissionsmedlem.

Referenterne forelægger derefter resultaterne af forhåndsudvælgelsesproceduren for Det Rådgivende Udvalg for Udnævnelser (CCA), som er et neutralt organ oprettet til at anbefale Kommissionen en liste over egnede kandidater til enhver stilling.

Kommissionen foretager den endelige udnævnelse til ledende stillinger og handler på anbefaling af kommissionsmedlemmet med den relevante portefølje i samråd med kommissæren med ansvar for personale og administration, som i øjeblikket er mig selv, samt med formanden.

Der blev besat omkring 270 ledende stillinger i Kommissionen i 2001. Kommissionen forstår, at den fagforening, som det ærede medlem omtaler, i nogle men ikke alle tilfælde hævder at vide, hvem den udvalgte kandidat ville være. Men da organisationen ikke har offentliggjort yderligere enkeltheder, er Kommissionen ikke i stand til at fastslå, om den havde gættet rigtigt.

Hvis det ærede medlem, som hans forespørgsel antyder, altid har fået oplyst navnet på den person, som fagforeningen tippede, hvis fagforeningen kunne byde på et tip i forbindelse med alle stillinger, og hvis det viser sig at være sandt, at fagforeningen ved hver lejlighed gættede navnet rigtigt på en udvalgt kandidat, anbefales det det ærede medlem at spørge fagforeningen om, hvordan det kunne lade sig gøre, da den må være den eneste, som ved det.

(1) A1- og A2-stillinger: generaldirektører, vicegeneraldirektører, direktører, ledende konsulenter og kabinetchefer.

(2) SEK(2000) 2305 som opfølgning af SEK(1999) 1485.